<classify> MKURUGENZI Mtendaji wa Kituo cha Sheria na Haki za Binadamu LHRC, Anna Henga ametunukiwa Tuzo ya Kimataifa ya Mwanamke Jasiri kwa mwaka 2019 jijini Washington nchini Marekani.Kwa mujibu wa taarifa ya Ubalozi wa Marekani nchini jana kwa vyombo vya habari, Henga ametuzwa katika hafla iliyoongozwa na Waziri wa Mambo ya Nje, Mike Pompeo na Mke wa Rais wa Marekani, Melania Trump, juzi jijini humo. Imesema mkurugenzi huyo amekuwa mtetezi wa haki za binadamu, hususan zile zinazowahusu wanawake na watoto katika kipindi chote cha utumishi wake.Huu ukiwa mwaka wake wa 13, Tuzo ya Kimataifa ya Mwanamke Jasiri hutolewa na Waziri wa Mambo ya Nje wa Marekani kwa wanawake kutoka sehemu mbalimbali duniani, walioonesha ujasiri na uthubutu usiokuwa wa kawaida pamoja na uongozi katika kutetea na kupigania amani, haki, haki za binadamu, usawa wa kijinsia na uwezeshaji wa wanawake.Tangu kuanzishwa kwake Machi, 2007, zaidi ya wanawake 120 kutoka zaidi ya nchi 65 wamepatiwa tuzo hii. Katika hafla ya utoaji wa tuzo hizo, Waziri wa Mambo ya Nje, Pompeo alisisitiza umuhimu wa kutambua na kuenzi jitihada za kijasiri za wanawake. Wanawake jasiri wapo kila mahali.Wengi wao hawatambuliwi na kupewa heshima wanayostahili. Wanakabiliwa na changamoto kadhaa wa kadhaa, changamoto kubwa na muhimu...wanawake jasiri wapo kila mahali na wanahitajika kila mahali, taarifa hiyo ilimkariri Pompeo. Anna Henga anakuwa ni Mtanzania wa pili kutunukiwa Tuzo ya Kimataifa ya Mwanamke Jasiri, akifuata nyayo za Vicky Ntetema aliyepata tuzo hiyo mwaka 2016.  <topic>: KITAIFA 